b"\n_START_ARTICLE_\nSudirman Cup\n_START_PARAGRAPH_\nSudirman Cup er verdensmesterskabet i badminton for landshold best\xc3\xa5ende af b\xc3\xa5de m\xc3\xa6nd og kvinder. Mesterskabet er afholdt hvert andet \xc3\xa5r siden 1989, hvor det blev afviklet i Bung Karno Stadium i Jakarta, Indonesien. Turneringen er opkaldt efter Dick Sudirman, en tidligere indonesisk badmintonspiller, grundl\xc3\xa6gger af og mange\xc3\xa5rig formand for det indonesiske badmintonforbund (Bulutangkis Seluruh Indonesia) samt bestyrelsesmedlem og vicepr\xc3\xa6sident for International Badminton Federation._NEWLINE_Sudirman Cup blev til og med 2001 afviklet i forbindelse med det individuelle VM i badminton, men siden 2003 er mesterskabet afviklet som en helt separat turnering med en selvst\xc3\xa6ndig termin p\xc3\xa5 den internationale badmintonkalender. Turneringen afg\xc3\xb8res i form af holdkampe, der best\xc3\xa5r af fem enkeltkampe: en herresingle-, en damesingle-, en herredouble, en damedouble- og en mixed double-kamp._NEWLINE_Der er ingen pengepr\xc3\xa6mier i Sudirman Cup. Dvs. at spillerne udelukkende spiller for deres lands \xc3\xa6re og point til BWF's verdensrangliste._NEWLINE_Kina har vundet mesterskabet ti gange, Sydkorea tre gange og Indonesien en enkelt gang. Danmarks bedste placeringer er andenpladserne i 1999 p\xc3\xa5 hjemmebane og 2011 i Kina, og derudover har det danske hold ni gange n\xc3\xa5et semifinalerne.\n_START_SECTION_\nFormat\n_START_PARAGRAPH_\nDer er ingen kvalifikationsturnering til Sudirman Cup. De deltagende hold bliver niveauinddelt baseret p\xc3\xa5 deres tidligere resultater. Det er kun de 12 hold i det \xc3\xb8verste niveau, der har chancen for at vinde selve Sudirman Cup-pokalen, mens holdene p\xc3\xa5 de \xc3\xb8vrige niveauer spiller om op- og nedrykning mellem niveauerne.\n_START_SECTION_\nPokal\n_START_PARAGRAPH_\nSelve Sudirman Cup-pokalen er 80 cm h\xc3\xb8j. Den er lavet af rent s\xc3\xb8lv, belagt med 22 karat guld, og den st\xc3\xa5r p\xc3\xa5 en ottekantet sokkel af jatitr\xc3\xa6. Selve pokalen er formet som en fjerbold, hvorp\xc3\xa5 der st\xc3\xa5r en kopi af Borobudur-templet._NEWLINE_Pokalen blev fremstillet af Masterix Bandung Company og har kostet $ 15.000."